Зубры
*Данута Бічэль-Загнетава*

Як ідуць — чутно здаля.

Як бягуць — дрыжыць зямля.

Раптам спыняцца, нібы

карчаватыя дубы.

Два рагі, бы два сукі.

Цёмна-бурыя бакі.

Не ад працы цяжкай, не,

па гарбу ў іх на спіне!

Хто прыдумаў, што зубры —

беларускія цары?

Не цары — гаспадары

у дрымучым гушчары.

Як ідуць, бары гудуць.

П'юць — успеняцца азёры.

Зарыкаюць — нікнуць зоры.

Узвышаюцца, як горы.

Хоць звяры яны, ды ўсё-ткі

неўміручыя, бы продкі.